Dept. oor wiskunde: ‘Talle leerders sou druip’Argieffoto. Die departement van basiese onderwys het sy besluit, om wiskunde se slaagsyfer vir gr. 7, 8 en 9 leerders na 20% aan te pas, verdedig. “Hoofde van regoor die land het die departement in kennis gestel leerders in die gr.7, 8 en 9-seniorfase sal baie sleg vaar indien hulle aan die vereiste slaagsyfer van 40% vir wiskunde moes voldoen,” het Elijah Mhlanga, woordvoerder vir die departement in mediaverklaring, gesê. Die vereiste van 40% vir wiskunde vir ŉ leerder om sy jaar te slaag, is tydens die implementering van die nuwe leerplan (Caps-kurrikulum) in 2014 ingestel. Daar is van ŉ leerder in dié fase verwag om twee tale te slaag, asook wiskunde, om die akademiese jaar te slaag. “Die onderwyskringe het gedurende die 2016-akademiese jaar hul kommer uitgespreek oor die slaagvereistes vir hierdie fase en versoek dat die vereistes hersien moet word. Die departement is besig hiermee,” het Mhlanga gesê. Die departement het intussen besluit om spesiale kwytskelding te gee vir leerders wie se bevordering na die volgende graad nadelig beïnvloed is deur die verpligte vereiste om wiskunde met 40% te slaag. Volgens Mhlanga was dit die beste besluit wat die onderwysdepartement op kort kennisgewing kon neem en is dit net vir 2016 geldig. “Die departement glo nie die besluit sal die poging van die leerplan om slaagstandaarde te verhoog, belemmer nie. Standaarde kan net stelselmatig verhoog word en daarom die interimbesluit terwyl ons die beleide hersien,” het Mhlanga gesê. Debbie Shäfer, die Wes-Kaapse minister vir onderwys, het egter gesê die besluit van die onderwysdepartement is “soos om ŉ verband te plak op ŉ pasiënt in die hoësorgeenheid en te verwag dit sal hom gesond maak”. “Dit is nie ongewoon om kwytskelding vir leerders te verskaf indien ŉ nuwe leerplan met hoër standaarde in die onderwys geïmplementeer word nie, maar waarom die slaagsyfer vir wiskunde aanpas na 20% en dit nie net hou by die 30% slaagsyfer, soos wat dit voor die nuwe leerplan was nie? “Ek verstaan ook nie waarom gr. 7 en 8-leerders by die besluit betrek word nie. Gr. 9-leerders het minstens die opsie om wiskundige geletterdheid te neem tot matriek, maar kinders wat net 20% vir wiskunde in gr. 7 en 8 behaal het, gaan beslis net verder sukkel in die volgende twee jaar wat hulle nog die vak moet neem,” het sy gesê. Shäfer het gesê die tussentydse besluit van die onderwysdepartement spreek nie ‘n veel groter probleem aan nie. “Ons het eenvoudig nie genoeg goeie wiskunde-onderwysers in Suid-Afrika nie.” Sy stel voor dat onderwysers dadelik beter opgelei word om beter klas in wiskunde vir die seniorfase aan te bied. “In die Wes-Kaap word dit gedoen deur ŉ e-leerprogram waar ons aanlynbronne gebruik om beide leerders en onderwysers met die vak te help. Die model kan landwyd uitgerol word.”